R175 m. om ampswonings op te knapThulasi Nxesi, die minister van openbare werke (Foto: Elmond Jiyane, GCIS) Die minister van openbare werke het bekend gemaak dat R175 miljoen spandeer gaan word om ministers en LP’s se ampswonings op te knap. Minister Thulas Nxesi het in antwoord op ŉ parlementêre vraag bekend gemaak dat ongeveer R750 miljoen aan opknappingswerk en verbeteringe aan ampswonings, die parlementêre buurte, die parlement en ander bates in die departement se prestige-portefeulje bestee gaan word. Die antwoorde is verskaf in antwoord op ŉ parlementêre vraag van die DA-LP Dennis Ryder. Volgens Nxesi het sy departement in die 2019/20-boekjaar R175 miljoen toegeken om ampswonings en die parlementêre dorpies op te knap, R273 miljoen vir die parlement en R284 miljoen vir alle ander eiendomme in die prestige-portefeulje. Daar is onder meer R65 miljoen toegeken om die bestaande paaie om die Brynterion-ministeriële landgoed in Pretoria op te knap en R29 miljoen vir die bou van ŉ “bevelsentrum”. ŉ Verdere R29 miljoen is toegeken vir die bou van twee hekke en ŉ honde-eenheid op die landgoed. Nxesi het ook onthul dat R132 miljoen toegeken is vir “fasiliteitebestuur” vir die presidensie. ŉ Bedrag van R5,7 miljoen is toegeken om matte in die Uniegebou te vervang en R2,6 miljoen sal spandeer word om die hysbakke te vervang. By die parlement is daar onder meer R3,7 miljoen toegeken vir ŉ onderhoudskontrak vir veiligheid- en toegangsbeheer sowel as R2,9 miljoen sodat daar ondersoek ingestel kan word na die verskaffing van bykomende bystand/noodkragtoevoer. Daar is ook R50 miljoen opsygesit om die nasionale raad van provinsies se gebou op te knap.